‘২২ বার আগুন লেগেছে! কারও টনক নড়ল না’, ক্ষুব্ধ কাউন্সিলর

কলকাতা: ৬ ঘণ্টা পরেও দাউদাউ এজরা স্ট্রিট (Ezra Street Fire Incident)! শনিবার ভোর ৫টায় একটি ইলেকট্রিক দোকানের দ্বিতীয় তলা থেকে ওঠা ধোঁয়া মুহূর্তে দাউদাউ আগুনে রূপ নেয়। বর্তমানে দমকলের ২০টি ইঞ্জিন আগুন নেভানোর চেষ্টা করছে। যে দোকানে প্রথম আগুন লাগে, সেখান থেকে আশেপাশের একাধিক বাড়ি ও দোকানে আগুন ছড়িয়ে পড়েছে। দমকলের কর্মীরা গ্যাস কাটার দিয়ে দেওয়াল কেটে বিল্ডিংয়ের ভিতরে ঢোকার চেষ্টা করছেন। ৬ ঘণ্টা কেটে গেলেও আগুনের শিখার দাপট কমেনি। ঘটনাস্থলে দাঁড়িয়ে ক্ষুব্ধ কাউন্সিলর সন্তোষ পাঠকের অভিযোগ, “২২ বার আগুন লেগেছে! কাকে বলিনি? কারও টনক নড়ল না”। ঘটনাস্থল পরিদর্শনে গিয়েছেন কলকাতার মেয়র ফিরহাদ হাকিম ও দমকল মন্ত্রী সুজিত বসু।

বড় বাজারের এজরা স্ট্রিটে (Ezra Street) একটি ইলেকট্রিক দোকানে আগুন লাগে। এই ঘটনায় তুমুল চাঞ্চল্য ছড়িয়েছে। টি -বোর্ডের দিকে রাস্তা আটকে দেওয়া হয়েছে। রাস্তা খুব ঘিঞ্জি হওয়ায় আগুন নেভাতে বেগ পেতে হয় দমকলবাহিনীদের। আগুন মুহূর্তের মধ্যে আশেপাশের বেশ কয়েকটি বিল্ডিংয়ে ছড়িয়ে পড়ে বলে জানা যায়। আগুনের তীব্রতা এতটাই বেশি ছিল যে গোটা এলাকা কালো ধোঁয়ায় ঢেকে যায়। মুহূর্তের মধ্যে আতঙ্ক ছড়িয়ে পড়ে। ঘটনাস্থল পরিদর্শনের পর মেয়র ফিরহাদ হাকিম বলেন, “ওই বহুতলে বহু বৈদ্য়ুতিন তার অগোছালো ভাবে দেখা গিয়েছে। সিইএসসি, দমকল, ব্যবসায়ী সমিতি, পুরসভা, পুলিশকে নিয়ে বৈঠক করব। যাতে বড়বাজারে যাঁরা ব্যবসা করেন, তাঁরা সুষ্ঠুভাবে করতে পারেন। যাতে দমকল আসতে অসুবিধা না হয়, তা দেখার দায়িত্ব সকলের।

আরও পড়ুন:কেএমসি এলাকায় এক সপ্তাহে ডেঙ্গু আক্রান্তের সংখ্যা বেড়ে ১২৪৫

ঘটনাস্থলে দাঁড়িয়ে ক্ষুব্ধ কাউন্সিলর সন্তোষ পাঠকের অভিযোগ,২২ বার আগুন লেগেছে! কাকে বলিনি? কারও টনক নড়ল না”। এও বলেন, “এটা ঘিঞ্জি এলাকা। আগুন লাগার ঝুঁকি নিয়ে বহুবার দমকল, কমিশনার অব পুলিশ সবাইকে লিখেছি। অথচ কোনও সাড়া নেই। কাগজ আমার কাছেই রয়েছে। আমার সামনে এক ঘণ্টার মধ্যেই ৩২ নম্বর বাড়িতেও আগুন ঢুকে গেল। যে বাড়িতে আগুন লাগার কথা নয়, সেই বাড়িতেও আগুন লেগেছে। আমার মনে হয় দমকল ঠিকভাবে কাজ করলে, আগুন এতটা ছড়িয়ে পড়ত না।যে বাড়িতে আজ আগুন লেগেছে, সেখানে এর আগে ২২ বার আগুন লেগেছে। কিছুই ঠিকঠাক হয়নি। কাউন্সিলরের মতে, দমকল যদি দ্রুত ও সঠিকভাবে কাজ করত, আগুন এতটা ছড়িয়ে পড়ত না।

দেখুন ভিডিও